|  |  |
| --- | --- |
| ujmegye | Hajdú-Bihar Vármegye ÖnkormányzataKözgyűlése |

|  |  |
| --- | --- |
| **KÖZGYŰLÉSI ELŐTERJESZTÉS** | **2.** |
|  |  |

|  |  |
| --- | --- |
| **Előterjesztő:** | Pajna Zoltán, a Közgyűlés elnöke |
| **Tárgy:** | Hajdú-Bihar Vármegye Önkormányzata 2025. évi költségvetési rendeletének elfogadása |
| **Mellékletek:** | (Rendelet-tervezet mellékletei)1. összevont költségvetési mérleg2. önkormányzat költségvetési mérlege3. önkormányzati hivatal költségvetési mérlege4. európai uniós forrásból finanszírozott támogatással megvalósuló projektek bevételei és kiadásai5. európai uniós forrásból finanszírozott támogatással megvalósuló projektek bevételei – részletes költségvetés6. európai uniós forrásból finanszírozott támogatással megvalósuló projektek kiadásai – részletes költségvetés7. önként vállalt feladatok8. működési célú támogatások államháztartáson belülre és kívülre9. beruházások, felújítások kiadásai beruházásonként(Előterjesztés mellékletei)1. többéves kihatással járó döntések számszerűsítése2. az önkormányzat által nyújtott közvetett támogatások3. 2025. évi előirányzat-felhasználási terv4. összevont költségvetési mérleg az Áht. 102. § (3) bekezdése alapján5. önkormányzat költségvetési mérlege az Áht. 102. § (3) bekezdése alapján6. önkormányzati hivatal költségvetési mérlege az Áht. 102. § (3) bekezdése alapján7. a 2025. évi költségvetési évet követő három év tervezett előirányzatainak keretszámai főbb csoportokban8. hazai költségvetési forrásból megvalósuló pályázatok bevételei és kiadásai |
| **Készítette:** | Már Norbert |
| **Véleményező bizottságok:** | a közgyűlés bizottságai |

**Tisztelt Közgyűlés!**

**I.**

Hajdú-Bihar Vármegye Önkormányzata 2025. évi költségvetésének javaslata a Magyarország helyi önkormányzatairól szóló 2011. évi CLXXXIX. törvény (továbbiakban: Mötv.), az államháztartásról szóló 2011. évi CXCV. törvény (továbbiakban: Áht.), a Magyarország gazdasági stabilitásáról szóló 2011. évi CXCIV. törvény, valamint a Magyarország 2025. évi központi költségvetéséről szóló 2024. évi XC. törvény (továbbiakban költségvetési törvény) szerint készült el, továbbá figyelembevételre kerültek az egyes törvények végrehajtására kiadott jogszabályok is.

**A 2025. évi költségvetés összeállítását meghatározó környezet**

A tárgyévi gazdálkodás során az elmúlt évek negatív gazdasági hatásai (koronavírus járvány, orosz-ukrán háború, magas energiaárak, magas inflációs környezet) jelentősen mérséklődtek, így érdemben nem befolyásolják a 2025. évi költségvetés összeállítását, annak végrehajtását.

A jelentősebb költségvetési kiadással járó tételek, a 2025. évi változások, valamint a költségvetés számadatait meghatározó körülmények az alábbiak:

* a Vármegyeháza épületének fűtését biztosító **távhő** díja 2024. október 1-től nettó 9.468 Ft/GJ-ra csökkent az előző évi 14.201 Ft/GJ egységárhoz képest. Bár még így is több mint két és félszerese az áremelkedés előtti 3.707 Ft/GJ egységárhoz képest, a korábban meghozott takarékossági intézkedések hatásaként jelentkező fogyasztáscsökkenés révén az éves várható távhő költség az áremelkedés előtti költségszinttel azonos lesz.
* a **villamosenergia** ára 2024. január 1-től nettó 286 Ft/kWh-ról 72 Ft/kWh-ra mérséklődött, mely 2025. január 1-től tovább csökkent nettó 47 Ft/kWh-ra. Ez az ár néhány forinttal alacsonyabb a „békeidőkbeli” árhoz képest, így a tárgyévi költségvetésben ebből fakadóan többletköltség nem jelentkezik.
* az **üzemanyagköltséget** illetően az előterjesztés készítésekor a 95-ös benzin literenkénti ára ~630 Ft, míg a gázolajé ~640 Ft, amely közel azonos az egy évvel korábbi árakkal. Az árakban jelentős csökkenést 2025. évben sem várunk, legalábbis tervezési szinten nem.
* a Központi Statisztikai Hivatal által közzétett adatok alapján 2024. évben a **fogyasztói árak** átlagosan **3,7 %-**kal emelkedtek az előző évhez képest, amely jelentősen alacsonyabb a 2022. évi (14,5 %) és a 2023. évi (17,6 %) éves inflációkhoz képest. A Magyar Nemzeti Bank 2024. decemberi előrejelzése alapján 2025. évben az **infláció** éves mértéke **3,3 – 4,1 %** körül várható, **2026**-ban és **2027**-ben pedig **2,5 – 3,5 %** körül alakulhat éves átlagban, amely a jövőre nézve bizakodásra adhat okot.
* 2024. november 29-én módosultak az Mötv. **polgármesteri illetmény megállapítására** vonatkozó szabályai, amely a vármegyei közgyűlés elnöke és alelnöke illetményének és költségtérítésének megállapítását is érinti. A módosítás eredményeként a Központi Statisztikai Hivatal által hivatalosan közzétett, a tárgyévet megelőző évre vonatkozó **nemzetgazdasági havi átlagos bruttó kereset** függvényében kell meghatározni az illetményt. A vármegyei **közgyűlés elnöke** esetében az illetmény az **átlagbér négyszerese**. A főállású alelnöki illetmény meghatározásának számítási módja nem változott, azt továbbra is az elnöki illetmény 70-90 % között lehet, esetünkben a közgyűlés döntése alapján 90 %. Az illetményt minden év július 1-től újra meg kell állapítani az előző évi átlagbér összege alapján. Az illetményváltozás jelentős többletköltséggel járna, azonban annak költségvetési hatása beépítésre került a **központi támogatásunkba**, amely 311,1 millió Ft-ról **390,6 millió Ft**-ra emelkedik.
* 2025. január 1-től a **minimálbér** bruttó 266.800 Ft-ról **290.800 Ft**-ra (+9%), a szakképzettséget igénylő pozíciókban a **garantált bérminimum** bruttó 326.000 Ft-ról **348.800 Ft**-ra (+7%) emelkedett. A 3 évre szóló bérmegállapodás alapján a minimálbér 2026. évben 13 %-kal, bruttó 328.600 Ft-ra, míg 2027. évben 14 %-kal, bruttó 374.600 Ft-ra fog emelkedni.

A szociális hozzájárulási adó mértékében változás nem történt, mértéke 13 %.

* 2023. január 1-től a duplájára emelkedett a **munkába járás** jogcímen kötelezően adandó, illetve adható adómentes költségtérítés összege: a minimum adandó összeg 18 Ft/km-re (9 Ft/km-ről), míg a maximum adható összeg 30 Ft/km-re (15 Ft/km-ről) emelkedett. A 2025. évi költségvetés a maximum adómentesen adható 30 Ft/km összeggel készült.
* a **cafetéria** éves összege bruttó 512.000 Ft/fő összegben került betervezésre a költségvetésben.
* a köztisztviselői **illetményalap** központi szabályozásában nincs változás, az továbbra is 38.650 Ft, amelytől a helyi önkormányzat saját forrása terhére eltérhet. A 2025. évi költségvetést **61.500 Ft** összegű illetményalappal terveztük, szemben a 2024. évi 51.000 Ft összegű illetményalappal.
* a tárgyévi költségvetésben az **illetménykiegészítés** mértéke felsőfokú iskolai végzettségű köztisztviselők esetében **40 %**-ban, míg az érettségi végzettséggel rendelkező köztisztviselők és ügykezelők esetében **20 %**-ban került meghatározásra.
* a tárgyévi költségvetésben is kiemelt szerepet kap a **pályázati tevékenység**. 2025-ben újabb 6 projekt: 3 közvetlen európai uniós (nemzetközi), 1 nem közvetlen uniós és 2 hazai költségvetésből finanszírozott pályázat megvalósítása kezdődik el, így a tárgyévben megvalósítás alatt lévő **16 pályázat** 2025. évre tervezett összkiadása **2.534.636.768 Ft**, amely a 2025. évi költségvetés közel **86 %**-a.

Az Áht. 23. § (2) bekezdésének előírásai alapján az önkormányzat a költségvetését rendeletben állapítja meg, amely a költségvetési bevételi, kiadási előirányzatait működési és felhalmozási bevételek, kiadások, kiemelt előirányzatok, továbbá kötelező feladatok, önként vállalt feladatok, állami (államigazgatási) feladatok szerinti bontásban tartalmazza. Az államháztartásról szóló törvény végrehajtására kiadott 368/2011. (XII. 31.) Korm. rendelet (továbbiakban Ávr.) előírásainak megfelelően külön költségvetéssel rendelkezik az önkormányzat és az önkormányzati hivatal. Az irányító szervi támogatás nem része a költségvetési bevételeknek és kiadásoknak, így az önkormányzat esetében az irányító szervi támogatás, mint finanszírozási kiadás, az önkormányzati hivatal esetében, mint finanszírozási bevétel jelenik meg.

**A vármegyei önkormányzatok bevételeinek központi szabályozása**

A költségvetési törvény 3. mellékletének 2.1.7. jogcíme tartalmazza a vármegyei önkormányzatok feladatainak támogatását. A központi költségvetés 2025. évben 6.998,6 millió Ft-ot biztosít a vármegyei önkormányzatok feladatainak ellátására.

Hajdú-Bihar Vármegye Önkormányzatának 2025. évi támogatása 390,6 millió Ft, amely 79,5 millió Ft-tal magasabb az előző évi 311,1 millió Ft összegű támogatáshoz képest. A támogatás felhasználási határideje 2025. december 31.

A költségvetési törvény további támogatást nem tartalmaz a vármegyei önkormányzatok számára, így 2025. évben sem biztosít pótlólagos bevételi forrást az egyszeri, időszakosan felmerülő kiadások finanszírozására a korábbi megyei önkormányzati tartalék pályázat, mint kiegészítő központi támogatás.

**1. Az önkormányzat költségvetése**

**Bevételek**

A vármegye önkormányzata 2025. évi összes bevétele **2.950.747.313 Ft**, melyből a költségvetési bevételek összege **1.165.144.529 Ft**, míg a finanszírozási bevételek összege **1.785.602.784 Ft**.

A költségvetési bevételek összegéből **852.287.612 Ft** működési, **312.856.917 Ft** felhalmozási bevétel.

A működési költségvetési bevételek összetevői az alábbiak:

A **működési célú támogatások államháztartáson belülről** **(B1 rovat)** bevételi jogcím összege **517.118.252** **Ft**. Az összeg tartalmazza a központi költségvetésből származó **390.600.000 Ft** működési támogatást, valamint az uniós pályázatok (közvetlen brüsszeli támogatások nélküli, a rendelet 5. melléklete B1 rovat) központi költségvetésen keresztül folyósított támogatások összegét összesen **126.518.252 Ft** összegben.

A **működési célú átvett pénzeszközök (B6 rovat)** kiemelt előirányzat összege **335.169.360 Ft**. Itt került megtervezésre a nemzetközi pályázatok közvetlen támogatása, amit nem a hazai központi költségvetésen keresztül kapunk meg, hanem közvetlenül az uniótól (a rendelet 5. melléklete B6 rovat).

A felhalmozási bevételeken belül **54.451.092 Ft a felhalmozási célú támogatások államháztartáson belülről (B2 rovat)** bevételi előirányzat, melynek összetevőit a rendelet 5. melléklete B2 rovata tartalmazza.

A **felhalmozási célú átvett pénzeszközök** **(B7 rovat)** kiemelt bevételi előirányzat összege **258.405.825 Ft**, mely összeg a FLAVOR, a RENEW (Energetika), valamint a CULTURAL LIVING LAB (Kultúra) pályázatok felhalmozási kiadásainak támogatástartalmát tartalmazza a rendelet 5. melléklete B7 rovata alapján.

A **finanszírozási bevételeken (B8 rovat)** belül a **maradvány igénybevétel** összege **1.785.602.784 Ft**. Az összeg tartalmazza a 2024. év végén megkapott megelőlegezési támogatás (2025. 0. havi állami támogatás) összegét (15.624.000 Ft), az előző évben megvásárolt Skoda Superb személygépjármű ellenértékét (17.840.805 Ft), a közgyűlési tagok részére 2024. évben beszerzett informatikai eszközök vételárát (5.554.091 Ft), a pályázatok 2025. évi önerő szükséglete fedezetének egy részét (25.972.193 Ft) **64.991.089 Ft** összegben, továbbá a hazai és nemzetközi pályázatok előző évben megkapott támogatási összegeinek 2025. évben jelentkező kiadásainak fedezetét **1.720.611.695 Ft** összegben, amelynek pályázatonkénti megoszlása az alábbi:

* EXPRESS pályázat 3.194.952 Ft
* GOCORE pályázat 3.745.038 Ft
* SYSTOUR pályázat 4.228.478 Ft
* WEEEWaste pályázat 3.535.487 Ft
* More than a village pályázat 4.730.855 Ft
* SReST pályázat 3.954.193 Ft
* Foglalkoztatási Paktum Plusz pályázat 656.388.283 Ft
* Helyi humán fejlesztések pályázat 1.031.037.130 Ft
* 2021-27 tervezés előkészítése pályázat 1.131.539 Ft
* EFOP-1.5.3. Hajdúböszörmény 191.995 Ft
* EFOP-1.5.3. Csökmő 283.673 Ft
* Agrárminisztérium – „Értékes vármegyénk” pályázat 4.868.072 Ft
* Agrárminisztérium – „Táncol a vármegye” pályázat 3.322.000 Ft

Fentieket összegezve a költségvetési bevételek összege **1.165.144.529 Ft**, a maradvány igénybevétele (finanszírozási bevétel) **1.785.602.784 Ft**, az önkormányzat 2025. évi összes bevétele pedig **2.950.747.313 Ft**, amelyet a rendelet 2. melléklete mutat be részletesen.

**Kiadások**

A vármegye önkormányzata **2025. évi** összes kiadása – a bevétellel megegyezően – **2.950.747.313 Ft**, amelyből a költségvetési kiadások összege **2.416.287.808 Ft**, a finanszírozási kiadások összege pedig **534.459.505 Ft**.

A költségvetési kiadásokon belül **1.981.494.959 Ft** a működési, **434.792.849 Ft** a felhalmozási költségvetési kiadás.

A működési költségvetési kiadások összege a következő kiemelt előirányzatokból tevődik össze:

A **személyi juttatások** **(K1 rovat)** kiemelt előirányzata **530.855.119 Ft**. Az előirányzat tartalmazza a választott tisztségviselők juttatásait, közgyűlési tagok tiszteletdíját, megbízási díjakat, valamint a pályázatokhoz kapcsolódó személyi juttatásokat (munkabér, megbízási díj) a rendelet 6. és az előterjesztés 8. melléklete szerint, továbbá az emlékéremmel járó pénzjutalom összegét is. Itt kerültek megtervezésre továbbá a reprezentáció, az üzleti vendéglátás általános forgalmi adót nem tartalmazó kiadásai is (pl.: közgyűlési ebéd, projektnyitó, projektzáró rendezvények, munkacsoport ülések stb.).

A **munkaadókat terhelő járulékok és szociális hozzájárulási adó** **(K2 rovat)** előirányzata **27.727.174** **Ft**. A szociális hozzájárulási adó mértéke 2025. évben is 13 %, és a személyi juttatások kiadási tételeihez kapcsolódik. Itt kerül elszámolásra továbbá a reprezentáció után a kifizetőt terhelő adófizetési kötelezettség is, mértéke változatlanul 33,04 %.

**Dologi kiadások (K3 rovat)** előirányzata **753.891.645 Ft**. A dologi kiadások között jelennek meg többek között az önkormányzat általános működéséhez kapcsolódó kiadások, mint pl. gépjármű üzemeltetési költségek (üzemanyag, biztosítás, cégautó adó, karbantartás), számlavezetési és tranzakciós díjak, mobiltelefon költségek, bizottsági, közgyűlési parkolási díjak, sajtómegjelenés díja, honlap frissítés díja, kiadványok költsége, közgyűlés működésével kapcsolatos kiadások.

A hazai, uniós és nemzetközi (közvetlen brüsszeli források) pályázatokhoz kapcsolódó szakmai feladatok ellátására 717.353.333 Ft került megtervezésre (a rendelet 6. és az előterjesztés 8. melléklete) ezen a kiemelt előirányzaton.

**Egyéb működési célú kiadások (K5 rovat)** kiemelt előirányzatra **669.021.021 Ft** került betervezésre, melyből a kötelező feladathoz kapcsolódó előirányzat összege 665.021.021 Ft, míg az önként vállalt feladatok előirányzata 4.000.000 Ft.

A kötelező feladatok előirányzata 5.000.000 Ft általános, valamint 656.163.814 Ft összegű céltartalékot (189.023.034 Ft a Foglalkoztatási Paktum Plusz pályázathoz, míg 467.140.780 Ft a Helyi humán fejlesztések pályázathoz kapcsolódik), 2.250.000 Ft összegben nemzetiségi feladatokhoz kapcsolódó támogatást, továbbá 1.607.207 Ft összegben a 2021-2027 tervezés előkészítése pályázat, valamint kettő EFOP-1.5.3 pályázat vonatkozásában fel nem használt támogatás visszautalásának összegét tartalmazza.

Önként vállalt feladatként 4.000.000 Ft jelenik meg ezen a rovaton, amely az elnöki hatáskörben felhasználható keret összege.

A kiemelt előirányzat kötelező feladatként 3.857.207 Ft összegben, önként vállalt feladatként 4.000.000 Ft összegben tartalmaz működési célú támogatásokatállamháztartáson belülre és kívülre a költségvetési rendelet 8. mellékletében részletezettek szerint.

A **felhalmozási költségvetési kiadások** összege **434.792.849 Ft**, amelyből a **beruházások (K6 rovat)** kiemelt kiadási jogcím előirányzata **357.789.724 Ft**, míg a **felújítások (K7 rovat)** kiemelt kiadási jogcím előirányzata **77.003.125 Ft**. A felhalmozási költségvetési kiadások részletezését beruházásonként a rendelet 9. melléklete tartalmazza.

A **finanszírozási kiadások (K9 rovat)** összege **534.459.505 Ft**, melyből az önkormányzati hivatal részére nyújtott irányító szervi támogatás összege 518.835.505 Ft, míg az államháztartáson belüli megelőlegezés visszafizetése 15.624.000 Ft.

A **költségvetési** és **finanszírozási kiadások** együttes összege **2.950.747.313 Ft**.

Az európai uniós forrásból finanszírozott támogatással megvalósuló projektek bevételeit és kiadásait a rendelet 4. melléklete tartalmazza, melynek további részletezését a rendelet 5. melléklete (bevételek) és 6. melléklete (kiadások) tartalmazza.

Az önként vállalt feladatokat a rendelet 7. melléklete mutatja be.

Az önkormányzat költségvetési mérlegét (bevételi előirányzatok és kiadási előirányzatok kiemelt előirányzatok szerinti bontásban) a rendelet 2. melléklete foglalja össze.

Az Áht. rendelkezéseinek megfelelően a többéves kihatással járó döntések számszerűsítését az előterjesztés 1. melléklete tartalmazza. A közgyűlés ilyen jellegű döntése az európai uniós pályázatokhoz szükséges önerő biztosítására vonatkozott, ennek összetevőit és összegeit mutatja be a hivatkozott melléklet.

Az önkormányzat által nyújtott közvetett támogatásokat az előterjesztés 2. melléklete tartalmazza. Az önkormányzat közvetett támogatást nem nyújt.

Hajdú-Bihar Vármegye Önkormányzata 2025. évi havi előirányzat-felhasználási tervét az előterjesztés 3. melléklete mutatja be. A tervből megállapítható, hogy a finanszírozás kiegyensúlyozott, a felmerülő kiadásokat minden időszakban finanszírozni tudják a bevételek.

A nemzetközi pályázatok (közvetlen brüsszeli források) elfogadott elszámolását követően a támogatás megérkezéséig a felmerült kiadásokat – szükség szerint – a központi költségvetés (az általános működési támogatáson keresztül), továbbá az előző évekből származó maradványként az előfinanszírozásként megkapott hazai társfinanszírozási támogatások és a megelőlegezési támogatások összegei finanszírozzák. A hazai költségvetésen keresztül érkező uniós pályázatok (operatív programok) finanszírozását pedig az előleg támogatások teszik kiegyensúlyozottá.

Tájékoztatásként bemutatásra kerül továbbá az önkormányzat összevont költségvetési mérlege, amely az előterjesztés 4. melléklete. Az önkormányzat költségvetési mérlegét az előterjesztés 5. melléklete, az önkormányzati hivatal költségvetési mérlegét az előterjesztés 6. melléklete tartalmazza. A mérlegek az Áht. 102. § (3) bekezdése alapján, az abban meghatározott szerkezetnek megfelelően készültek.

Az önkormányzat 2025. évi költségvetési évet követő három évben tervezett előirányzatainak keretszámait főbb csoportokban az előterjesztés 7. melléklete tartalmazza.

Az előterjesztés 8. mellékletében tájékoztatásként bemutatásra kerülnek a hazai költségvetési forrásból megvalósuló pályázatok 2025. évre vonatkozó bevételi és kiadási előirányzatai.

**2. Az önkormányzati hivatal költségvetése**

**Bevételek**

Az önkormányzati hivatal összes bevétele **519.795.505 Ft**, amelyből a költségvetési bevételek összege **960.000 Ft**, míg a finanszírozási bevételek összege **518.835.505 Ft**.

A költségvetési bevételek kizárólag **működési bevételt** tartalmaznak: a **működési bevételek (B4 rovat)** bevételi jogcím **960.000 Ft** összege a ROHU Info Pont céljára történő irodahelyiség bérbeadásából származik.

A **finanszírozási bevételek (B8 rovat)** előirányzata **518.835.505 Ft,** amely az önkormányzattól az önkormányzati hivatal részére nyújtott irányító szervi támogatás (intézményfinanszírozás) összege.

**Kiadások**

Az önkormányzati hivatal költségvetési kiadásaiban önként vállalt feladat nem jelentkezik. Az önkormányzati hivatal összes kiadása **519.795.505 Ft**, amelyből a működési költségvetési kiadások összege **517.509.505 Ft**, míg a felhalmozási költségvetési kiadások összege **2.286**.**000** **Ft**.

A működési költségvetési kiadások az alábbi kiemelt kiadási előirányzatokból tevődnek össze:

**Személyi juttatások (K1 rovat)** előirányzata **402.734.928 Ft**, amely a hivatali apparátus rendszeres és nem rendszeres bérjellegű kiadásait, a közszolgálati szabályzat szerinti juttatásokat, a nemzetközi pályázatokhoz kapcsolódó személyi jellegű kiadásokat, továbbá a megbízási jogviszony keretében foglalkoztatottak kiadásait tartalmazza.

A köztisztviselői illetményalap összege hivatalunknál 2025. évben 61.500 Ft. A fizetési számlához kapcsolódó költségtérítés az előző évi mértékben, 1.000 Ft/fő/hó összegben került tervezésre. Az illetménykiegészítés mértéke a felsőfokú iskolai végzettségű köztisztviselők esetében 40 %, az érettségi végzettségű köztisztviselők esetében 20 %. A saját gépjárművel történő munkába járás után kilométerenként fizetendő költségtérítés összege 30 Ft-ban került megtervezésre. Cafetériaként évi bruttó 512.000 Ft került betervezésre munkavállalónként, amely a közterheket is tartalmazza.

Az Ávr. 51. § (1) bekezdése szerint célfeladat ellátására, személyi ösztönzésre a költségvetési évben vállalható kötelezettség összegét a költségvetési rendeletben kell rögzíteni, ennek megfelelően tartalmazza az erre való utalást a rendelet 4. § (1) bekezdése. A kiemelt előirányzat 29.400.000 Ft összegben tartalmaz fedezetet a tárgyévben felmerülő ezen kiadások finanszírozására.

**Munkaadókat terhelő járulékok és szociális hozzájárulási adó (K2 rovat)** előirányzata **59.780.095 Ft**, amely a személyi juttatásokhoz igazodóan került betervezésre. A szociális hozzájárulási adó mértéke 13 %, a cafeteria juttatás után fizetendő adó mértéke 28 %.

**Dologi kiadások (K3 rovat)** előirányzata **54.994.482 Ft**. Itt jelennek meg a működéshez elengedhetetlenül szükséges üzemeltetési, fenntartási, közszolgáltatási kiadások, továbbá a hivatal szakmai tevékenységének ellátásához kapcsolódó kiadások.

A **felhalmozási költségvetési kiadások** összege **2.286.000 Ft**, mely teljes egészében a **Beruházások (K6 rovat)** kiemelt kiadási előirányzatból tevődik össze, kis és nagyértékű tárgyi eszközök, informatikai eszközök, irodabútorok beszerzésére nyújt fedezetet (a rendelet 9. melléklete).

Az önkormányzati hivatal költségvetési mérlegét (bevételi előirányzatok és kiadási előirányzatok kiemelt előirányzatok szerinti bontásban) a rendelet 3. melléklete tartalmazza.

**3. Az önkormányzat és az önkormányzati hivatal**

**összevont költségvetése**

Az önkormányzat összevont költségvetése együttesen (összevontan) tartalmazza az önkormányzat és az önkormányzati hivatal költségvetését, melyben az egymás közötti költségvetési kapcsolatok pénzügyi hatásai (irányító szervi támogatás - intézményfinanszírozás) „kiszűrésre kerülnek” (mint finanszírozási bevétel és kiadás), így az összevont költségvetés azokat nem tartalmazza.

Az önkormányzat összevont 2025. évi összes bevétele **2.951.707.313 Ft**, amelyből a költségvetési bevételek összege **1.166.104.529 Ft**, míg a finanszírozási bevételek összege **1.785.602.784 Ft**. A költségvetési bevételeken belül **853.247.612 Ft** a működési, **312.856.917 Ft** a felhalmozási költségvetési bevétel.

Az önkormányzat összevont 2025. évi összes kiadása – a bevétellel megegyezően – **2.951.707.313 Ft**, melyből a költségvetési kiadások összege **2.936.083.313 Ft**, míg **15.624.000 Ft** a finanszírozási kiadások összege. A költségvetési kiadások összegéből **2.499.004.464 Ft** a működési célú, **437.078.849 Ft** a felhalmozási célú előirányzat.

Az önkormányzat összevont költségvetési mérlegét (bevételi előirányzatok és kiadási előirányzatok kiemelt előirányzatok szerinti bontásban) a rendelet 1. melléklete mutatja be.

Összegzésként megállapítható, hogy mind az önkormányzat, mind az önkormányzati hivatal 2025. évi költségvetésének bevételi és kiadási oldala egyensúlyban van, külső finanszírozású hiányt nem tartalmaz, és ilyen jellegű finanszírozási műveletre a 2025. évi gazdálkodás végrehajtása során nagy valószínűséggel nem lesz szükség.

Fontos kiemelni, hogy a 2025. évi költségvetés az előterjesztés készítésekor rendelkezésre álló adatok, információk, előrejelzések alapján készült, és amennyiben 2025. évben nem merül fel további, jelentősebb kiadással járó körülmény, úgy a 2025. évi költségvetés biztonságosan végrehajtható. A 2025. évi költségvetés közel 86 % pályázati kiadásokhoz kapcsolódik, így a pályázati tevékenység szakszerű és hiba nélküli végrehajtása kiemelt fontosságú feladat, elkerülendő az önerőn felüli további saját forrás bevonása. Az elmúlt évek pályázati megvalósításai megfelelő bizonyosságot adnak az előttünk álló feladatok szakszerű ellátásához, azonban a pályázati kiadások költségvetésen belüli magas részaránya egész évben kiemelt kockázatot jelent, amelyet folyamatosan monitoringozni szükséges a pályázati megvalósítás, valamint a költségvetés végrehajtása során.

Kérem a közgyűlést, hogy Hajdú-Bihar Vármegye Önkormányzata 2025. évre vonatkozó költségvetését a rendelet-tervezet szerinti tartalommal fogadja el.

Az előterjesztés egyben a rendelet-tervezet indokolása is.

**Előzetes hatásvizsgálat**

a jogalkotásról szóló 2010. évi CXXX. törvény 17. § (1) bekezdése alapján

a Hajdú-Bihar Vármegye Önkormányzata 2025. évi költségvetéséről szóló

…../2025. (……) önkormányzati rendelet-tervezethez

|  |  |
| --- | --- |
| **Társadalmi hatás:** | Az SZMSZ 23. § (2) bekezdésének a) pontja értelmében a költségvetésről és annak módosításáról szóló rendelet-tervezetet nem kell társadalmi egyeztetésre bocsátani. A tervezet a szakmai véleményező szervek (gazdasági kamarák) részére véleményezésre megküldésre került. |
| **Gazdasági hatás:** | A rendelet-tervezet szabályozza az Önkormányzat 2025. évi gazdálkodásának alapjait. |
| **Költségvetési hatás:** | A rendelet-tervezetben szereplő bevételek a központi költségvetésből Hajdú-Bihar Vármegye Önkormányzata részére biztosított 2025. évi támogatást, uniós pályázatokból származó bevételeket, maradvány igénybevételt tartalmazzák, amelyek figyelembevételével kerültek meghatározásra a kiadási előirányzatok és került benyújtásra a 2025. évi költségvetés, mely biztosítja az önkormányzat 2025. évi feladatellátását. |
| **Környezeti, egészségi következmény:** | Nem releváns. |
| **Adminisztratív terheket befolyásoló hatás:** | Nem releváns. |
| **Egyéb hatás:** | Nem releváns. |
| **Megalkotás szükségessége:** | Jogszabályi előírás alapján, Hajdú-Bihar Vármegye Önkormányzata 2025. évi gazdálkodási feltételeinek megteremtése és szabályozása a folyamatos feladatellátás érdekében. |
| **Megalkotás elmaradása esetén várható következmény:** | Jogszabályellenes gazdálkodás. |
| **Alkalmazásához szükséges feltétel:** | * **személyi:** biztosított
* **szervezeti:** biztosított
* **tárgyi:** biztosított
* **pénzügyi:** biztosított
 |

**II.**

Az Áht. 29/A. § alapján a helyi önkormányzat legkésőbb a költségvetési rendelet elfogadásáig határozatban állapítja meg a Magyarország gazdasági stabilitásáról szóló
2011. évi CXCIV. törvény (továbbiakban Stabilitási törvény) 45. § (1) bekezdés a) pontjában kapott felhatalmazás alapján kiadott jogszabályban meghatározottak szerinti saját bevételeinek, valamint a Stabilitási törvény 8. § (2) bekezdése szerinti adósságot keletkeztető ügyleteiből eredő fizetési kötelezettségeinek a költségvetési évet követő három évre várható összegét.

Az adósságot keletkeztető ügyletekhez történő hozzájárulás részletes szabályairól szóló 353/2011. (XII. 30.) Korm. rendelet – a Stabilitási törvény végrehajtási rendelete – 2. § (1) bekezdése szerinti saját bevétellel Hajdú-Bihar Vármegye Önkormányzata a költségvetési évet követő három év vonatkozásában várhatóan nem fog rendelkezni.

A Stabilitási törvény 8. § (2) bekezdése szerinti adósságot keletkeztető ügyleteket
Hajdú-Bihar Vármegye Önkormányzata a költségvetési évet követő három évre vonatkozóan nem tervez, ebből eredő fizetési kötelezettsége tehát nem keletkezik.

Kérem a közgyűlést a rendelet-tervezet és a határozati javaslat elfogadására.

**HATÁROZATI JAVASLAT**

Hajdú-Bihar Vármegye Önkormányzata Közgyűlése az államháztartásról szóló 2011. évi CXCV. törvény 29/A. §-a alapján

1./ megállapítja, hogy Hajdú-Bihar Vármegye Önkormányzatának a 2025. évi költségvetési évet követő három évben saját bevétele nem várható.

2./ Megállapítja, hogy Hajdú-Bihar Vármegye Önkormányzatának a Magyarország gazdasági stabilitásáról szóló 2011. évi CXCIV. törvény 8. § (2) bekezdése szerinti adósságot keletkeztető ügyleteiből eredő fizetési kötelezettsége a 2025. évi költségvetési évet követő három évben várhatóan nem keletkezik.

**A határozati javaslat elfogadása egyszerű többséget igényel.**

**Debrecen, 2025. február 14.**

**Pajna Zoltán**

 **elnök**

Az előterjesztés a törvényességi követelményeknek megfelel:

Dr. Dobi Csaba

 jegyző

**Hajdú-Bihar Vármegye Önkormányzata Közgyűlésének**

**…./2025. (……) önkormányzati rendelete**

**Hajdú-Bihar Vármegye Önkormányzata 2025. évi költségvetéséről**

[1] Hajdú-Bihar Vármegye Önkormányzata gazdálkodásának alapja az éves költségvetése, mely a törvényben meghatározott kötelező, valamint a kötelező feladatainak ellátását nem veszélyeztető önként vállalt feladatait finanszírozza, azok elvégzését szolgálja.

[2] A költségvetésről szóló rendelet célja az éves gazdálkodás feltételeinek, kereteinek megteremtése és szabályozása a folyamatos feladatellátás, a szabályszerű és stabil működés, a kiegyensúlyozott gazdálkodás biztosítása érdekében.

[3] Hajdú-Bihar Vármegye Önkormányzata Közgyűlése az Alaptörvény 32. cikk (2) bekezdésében meghatározott eredeti jogalkotói hatáskörében, az Alaptörvény 32. cikk (1) bekezdés f) pontjában meghatározott feladatkörében eljárva, a 3. § (2) bekezdése tekintetében a Magyarország 2025. évi központi költségvetéséről szóló 2024. évi XC. törvény 64. § (5) bekezdésében, a 3. § (3) bekezdése tekintetében a közszolgálati tisztviselőkről szóló 2011. évi CXCIX. törvény 234. § (3) és (4) bekezdésében kapott felhatalmazás alapján, az Alaptörvény 32. cikk (1) bekezdés a) pontjában meghatározott feladatkörében eljárva, a Hajdú-Bihar Vármegye Önkormányzata Közgyűlése és Szervei Szervezeti és Működési Szabályzatáról szóló 4/2023. (IV. 3.) önkormányzati rendelet 5. mellékletében meghatározott véleményezési jogkörében eljáró, Fejlesztési, Tervezési és Stratégiai Bizottság, Jogi, Ügyrendi és Társadalmi Kapcsolatok Bizottsága, valamint a Pénzügyi Bizottság véleményének kikérésével a következőket rendeli el:

**1. Az Önkormányzat összevont kiadásai és bevételei**

**1. §** (1) Az önkormányzat közgyűlése (továbbiakban: Közgyűlés) az önkormányzat 2025. évi költségvetését 1.166.104.529 forint költségvetési bevétellel és 2.936.083.313 forint költségvetési kiadással hagyja jóvá.

(2) A Közgyűlés megállapítja, hogy a költségvetési bevételek és kiadások egyenlege 1.769.978.784 forint hiány. A költségvetési hiány összegéből 1.645.756.852 forint a működési költségvetés, 124.221.932 forint a felhalmozási költségvetés hiánya.

(3) A Közgyűlés a költségvetési hiányt belső forrásból, 1.769.978.784 forint maradvány igénybevételével finanszírozza, az e célt szolgáló finanszírozási bevételek összege 1.769.978.784 forint.

(4) A Közgyűlés megállapítja, hogy a finanszírozási kiadások összege 15.624.000 forint, amelyet maradvány igénybevételével finanszíroz.

(5) A Közgyűlés a (3) és (4) bekezdésben rögzítettekre tekintettel a finanszírozási bevételek összegét 1.785.602.784 forintban állapítja meg.

**2. §** (1) Az önkormányzat működési költségvetése:

 a) működési költségvetési bevételek mindösszesen: 853.247.612 forint

 b) működési költségvetési kiadások mindösszesen: 2.499.004.464 forint

 c) működési költségvetési egyenleg (hiány): - 1.645.756.852 forint

(2) Az önkormányzat felhalmozási költségvetése:

 a) felhalmozási költségvetési bevételek mindösszesen: 312.856.917 forint

 b) felhalmozási költségvetési kiadások mindösszesen: 437.078.849 forint

 c) felhalmozási költségvetési egyenleg (hiány): - 124.221.932 forint

(3) Az önkormányzat és az önkormányzati hivatal összevont bevételeinek és kiadásainak kiemelt előirányzatait a rendelet 1. melléklete tartalmazza.

(4) Az önkormányzat bevételeinek és kiadásainak kiemelt előirányzatait a rendelet 2. melléklete tartalmazza.

(5) A Közgyűlés az önkormányzat irányítása alá tartozó Hajdú-Bihar Vármegyei Önkormányzati Hivatal költségvetési és finanszírozási bevételeit, kiadásait a rendelet 3. melléklete szerint állapítja meg.

(6) A Közgyűlés megállapítja, hogy adósságot keletkeztető ügyletből származó kötelezettsége nincs és 2025. évben ilyen ügyletet nem tervez.

(7) A Közgyűlés a Hajdú-Bihar Vármegyei Önkormányzati Hivatal részére 518.835.505 forint irányító szervi támogatást (intézményfinanszírozást) biztosít.

(8) A Közgyűlés a 2025. évi költségvetésben 5.000.000 forint általános tartalékot, valamint 656.163.814 forint céltartalékot különít el. A céltartalékból:

1. 189.023.034 forint a Foglalkoztatási Paktum Plusz pályázat következő években felmerülő kiadásainak fedezetét,
2. 467.140.780 forint a Helyi humán fejlesztések pályázat következő években felmerülő kiadásainak fedezetét szolgálja.

(9) A Közgyűlés az önkormányzat európai uniós forrásból finanszírozott támogatással megvalósuló projektjeinek bevételeit és kiadásait a rendelet 4. melléklete szerint állapítja meg, amelynek további részletezését az 5. melléklet és a 6. melléklet rögzíti.

(10) Az önként vállalt feladatokat és azok kiadásait a rendelet 7. melléklete tartalmazza.

(11) A Közgyűlés a 2025. évi költségvetésben 7.857.207 forint működési célú támogatást állapít meg a rendelet 8. melléklete szerint.

(12) A Közgyűlés az önkormányzat 2025. évi beruházásait, felújításait beruházásonként a rendelet 9. melléklete szerint állapítja meg.

**2. Az önkormányzati hivatalra vonatkozó szabályok**

**3. §** (1) A Közgyűlés az önkormányzati hivatal 2025. évi költségvetési bevételeit 960.000 forintban, költségvetési kiadásait 519.795.505 forintban határozza meg. A költségvetés egyenlege 518.835.505 forint hiány, amelyet 518.835.505 forint irányító szervi támogatással finanszíroz a rendelet 3. melléklete szerint.

(2) A Közgyűlés 2025. évre vonatkozóan az illetményalap összegét 61.500 Ft-ban állapítja meg.

(3) A Közgyűlés 2025. évre vonatkozóan:

1. a hivatal felsőfokú iskolai végzettségű köztisztviselőinek illetménykiegészítését a köztisztviselő alapilletményének 40 %-ában,
2. a hivatal érettségi végzettségű köztisztviselőinek és ügykezelőinek illetménykiegészítését a köztisztviselő alapilletményének 20%-ában határozza meg.

(4) A helyi önkormányzatok és szerveik, a köztársasági megbízottak, valamint egyes centrális alárendeltségű szervek feladat- és hatásköreiről szóló 1991. évi XX. törvény 140. § (1) bekezdés g) pontja alapján a jegyző e rendeletben megtervezett irányító szervi támogatást (intézményfinanszírozást) a tényleges szükségletekhez igazítva (teljesítésarányosan) gondoskodik az önkormányzati hivatal pénzellátásáról.

(5) A közgyűlés az önkormányzati hivatal 2025. évi engedélyezett létszámát 45 főben állapítja meg.

**3. A költségvetés végrehajtásának szabályai**

**4. §** (1) Az államháztartásról szóló törvény végrehajtásáról szóló 368/2011. (XII. 31.) Korm. rendelet (továbbiakban: Ávr.) 51. § (1) bekezdésében meghatározott rovatok terhére a költségvetési évben az önkormányzati hivatal esetében bruttó 29.400.000 forint összeghatárig vállalható kötelezettség.

(2) A Közgyűlés az önkormányzat bevételeinek és kiadásainak módosítási jogát a közgyűlés elnökére ruházza át, amelyet az Áht. 30. § (3) bekezdésében, valamint az Ávr. 34/A. §-ban meghatározott rendelkezések figyelembevételével jogosult gyakorolni.

(3) A Közgyűlés az önkormányzat kiadási előirányzatai közötti átcsoportosítás jogát a közgyűlés elnökére ruházza át. Az így végrehajtott átcsoportosítások csak az adott költségvetési évben érvényesülő hatással bírnak, a következő költségvetési évek előirányzatait nem érinthetik.

(4) A Közgyűlés az önkormányzat költségvetésében megtervezett általános és céltartalékkal kapcsolatos átcsoportosítás jogát a közgyűlés elnökére ruházza át. A céltartalék ily módon történő átcsoportosítása nem irányulhat az eredeti cél megváltoztatására, az átcsoportosítást követően is biztosítani kell a cél szerinti felhasználást.

(5) A Közgyűlés 2025. évben a cafetéria-juttatás mértékét 512.000 forint/fő/év összegben, állapítja meg. A juttatás éves összege biztosít fedezetet az egyes juttatásokhoz kapcsolódó, a juttatást teljesítő munkáltatót terhelő közterhek megfizetésére is.

(6) A Közgyűlés a fizetési számlához kapcsolódó bankszámla hozzájárulás mértékét 2025. évben bruttó 1.000 forint/fő/hóban határozza meg.

(7) A Közgyűlés a kitüntető díjak alapításáról és adományozásáról szóló 2/2023. (II. 27.) önkormányzati rendeletével alapított, a „Hajdú-Bihar Vármegye Önkormányzatának Emlékérme” „Hajdú-Bihar Vármegye Rendőre” felirattal kitüntető díjhoz kapcsolódó pénzjutalom bruttó összegét 150.000 forint/fő összegben állapítja meg.

**5. §** (1) E rendelet 8. mellékletében szereplő előirányzatok közül a közgyűlés elnöke dönt az elnöki hatáskörben felhasználható előirányzatokról.

(2) A támogatások felhasználásának ellenőrzése a támogatást nyújtó feladata.

(3) A bevételek beszedésekor, a kiadások teljesítésekor lehetőség szerint készpénzkímélő fizetési módokat kell alkalmazni.

(4) Az Áht. 109. § (6) bekezdésében kapott felhatalmazás alapján az önkormányzat és az önkormányzati hivatal házi pénztárából gazdasági eseményenként maximum 200.000 forint összeghatárig a K1 rovat Személyi juttatások, K3 rovat Dologi kiadások, valamint K6 rovat Beruházások kiemelt előirányzatra elszámolható kiadások, valamint az ezekre adott előlegek teljesíthetőek készpénzben, abban az esetben, amennyiben a bankszámlára történő utalás valamely oknál fogva nem lehetséges.

(5) A (4) bekezdésben rögzített esetek kivételével készpénz csak abban az esetben fizethető ki, amennyiben arra az önkormányzat esetében az elnök, az önkormányzati hivatal esetében a jegyző külön engedélyt ad. Ebben az esetben a készpénzben történő kifizetés szükségességét és indokát külön dokumentálni kell, és azt a kifizetés dokumentumaihoz csatolni szükséges.

**6. §** A Közgyűlés megbízza elnökét és a jegyzőt, hogy az e rendeletben megállapított szabályoknak megfelelően gondoskodjon a költségvetési gazdálkodás operatív végrehajtásáról.

**4. Záró rendelkezések**

**7. §** Ez a rendelet a kihirdetését követő napon lép hatályba, rendelkezéseit 2025. január 1-jétől kell alkalmazni.

|  |  |
| --- | --- |
| **Dr. Dobi Csaba** | **Pajna Zoltán** |
| **jegyző** | **a vármegyei közgyűlés elnöke** |